Robbe laat redders bontstaan | Netwerk24
Robbe laat redders bontstaan
Deur Jackie Kruger 14 Julie 2018 08:36
Minstens sewe robbe wat sedert verlede Vrydag aan die kusgebied van Groot-Brakrivier tot Boggomsbaai anderkant Mosselbaai uitgespoel het of gewaar is, het lede van Stranded Marine Animal Rescue Team (Smart) behoorlik laat bontstaan.
Drie robbe is Vrydag na die Bayworld-oseanarium in Port Elizabeth geneem. "Baie pikkewyntjies spoel ook tans op die strande uit en ons vra mense om Smart of Saprec, die seevoël-en-pikkewynrehabilitasiesentrum in Mosselbaai, te skakel," sê Tersia Marais van Smart, 'n organisasie wat hom beywer vir die red en bewaring van seediere.
Een van die sub-antarktiese pelsrobbe vroeër in die Hartenbos-dierehospitaal. Foto: Christie de Graaff
Verlede Vrydag het Smart 'n oproep gekry oor 'n rob wat in die moeilikheid by Glentana is. Die rob is gevang en veearts toe geneem, maar is kort daarna dood.
Daarna is Smart in kennis gestel van 'n rob wat by Nautilusbaai in toue verstrengel en beseer is. Die rob is ook veearts toe geneem, waar hy dood is.
Maandag is Smart ingelig oor 'n klein rob by Hartenbos, wat net dopgehou is. Dinsdag is 'n rob by Reebok opgemerk, maar hy kon nie gevang word nie.
By Gourits is 'n rob dopgehou wat Vrydag weer terug see toe is. Woensdag is 'n sub-antarktiese pelsrob by Suiderkruisstrand op Groot-Brakrivier gevang, en nog een is op Boggomsbaai deur die Fransmanshoek-bewarea gevang. Die twee is na Smart se veearts, dr. Frans de Graaff van die Hartenbos-dierehospitaal, geneem waar hulle aangesterk het.
Dié twee is Vrydag na Bayworld in Port Elizabeth geneem waar hulle gerehabiliteer en later vrygelaat sal word.
Nog 'n gewone Kaapse pelsrob genaamd Dusk van Gouritsmond wat ook by De Graaff aangesterk het, is ook na Bayworld geneem. "Dusk is so twee weke gelede op Gouritsmond gekry," sê Marais. "Sy was baie maer, maar het goed gewig opgetel nadat sy behandeling gekry het."